Alyson Lee Hannigan (amezaliwa tar. 24 Machi, 1974) ni mwigizaji wa filamu na tamthilia kutoka nchini Marekani. Anafahamika zaidi kwa kucheza uhusika wa Willow Rosenberg kwenye mfululizo wa kipindi cha Televisheni cha Buffy the Vampire Slayer (1997–2003), Lily Aldrin kwenye ucheshi wa How I Met Your Mother kupitia TV ya CBS (2005–hadi sasa) na Michelle Flaherty katika mfululizo halisi wa filamu za American Pie (1999; 2001; 2003; 2012). Hannigan alizaliwa mjini Washington, D.C. ni mtoto pekee wa Bi. Emilie (Posner) Haas, wakala wa masuala ya ardhi na viwanda, na Bwana Al Hannigan, dereva wa magari makubwa ya safari. Baba'ke ni Mwamerika mwenye asili ya Ireland na mama'ke ni Myahudi. Wazazi walitalikiana wakati ana umri wa miaka miwili tu na muda mwingi alilelewa na mama'ke tu huko mjini Atlanta, Georgia. Akiwa na umri wa miaka minne, Hannigan akaanza kuonekana katika matangazo. Alihamia mjini Hollywood akiwa na umri wa miaka 11. Akiwa anaishi na mama'ke na baadaye kuhitimu katika shule ya North Hollywood High School, baadaye akajiunga na Chuo Kikuu cha "California State", Northridge ambapo alipata shahada ya saikolojia.